**मोलस्कम कॉन्टेजिओसम
(MOLLUSCUM CONTAGIOSUM)**

**मोलस्कम कॉन्टेजिओसम त्वचा का ऐसा वायरल संक्रमण है, जो त्वचा पर छोटे-छोटे ददोरे (दाने) पैदा करता है। यह बच्चों में बहुत आम होता है।**

**मोलस्कम क्या हैं?**

मोलस्कम छोटे, त्वचा के रंग के या गुलाबी रंग के ददोरे होते हैं। वे प्राय: चमकीले दिखते हैं तथा मध्य भाग में थोड़ा दबे होते हैं। वे त्वचा पर कहीं भी हो सकते हैं मगर आंतरिक अंगों को प्रभावित नहीं करते।

मोलस्कम खतरनाक नहीं होते किंतु कष्टकारी हो सकते हैं। कुछ मोलस्कम ददोरे खुजलीवाले या कोमल होते हैं। दूसरे बच्चे इसे दिखने को लेकर लज्जित महसूस कर सकते हैं। कई माता-पिता मोलस्कम के त्वचा के नए क्षेत्रों या दूसरे बच्चों में फैलने को लेकर चिंतित रहते हैं। यह याद रखना ज़रूरी है कि यद्यपि मोलस्कम कष्टकारी हो सकते हैं, मगर वे बच्चे के समग्र स्वास्थ्य को प्रभावित नहीं करते। मोलस्कम कई महीनों से लेकर सालों के बाद खुद ही समाप्त हो जाते हैं।

**मोलस्कम किस कारण से होते हैं? मोलस्कम कैसे फैलते हैं?**

मोलस्कम एक वायरस के कारण होते हैं। यह वायरस स्पर्श द्वारा एक से दूसरे व्यक्ति में फैलता है। यह प्राय: त्वचा से त्वचा के संपर्क से फैलता है। मोलस्कम किसी ऐसे व्यक्ति से तौलिए, कपड़े अथवा अन्य निजी सामान साझा करने से भी फैल सकता है, जिसकी त्वचा पर यह वायरस है।

मोलस्कम प्राय: भाई-बहनों, दोस्तों तथा सहपाठियों के बीच फैलता है। हालांकि मोलस्कम संक्रामक होता है, मगर यह बच्चों को स्कूल अथवा गतिविधियों से दूर रखने का कोई कारण नहीं है।

त्वचा पर वायरस होने के बाद, अमूमन 2 से 8 सप्ताह बाद ददोरे दिखाई पड़ते हैं। एक बार ददोरे दिखने के बाद, वे कई महीनों अथवा सालों तक आते-जाते रह सकते हैं। ददोरों को खुजलाने या फोड़ने से इसका प्रसार बढ़ सकता है। बिना फोड़े भी नए ददोरे दिखाई दे सकते हैं, क्योंकि वायरस आसपास की त्वचा में फैल सकता है।

**मोलस्कम किसे होता है?**

मोलस्कम बच्चों में बहुत आम होता है। यह अमूमन स्वस्थ बच्चों को प्रभावित करता है।

मोलस्कम बच्चों में किसी प्रतिरक्षा संबंधी समस्या का संकेत नहीं होता। एक्ज़िमा से पीड़ित बच्चों में मोलस्कम और भी ज्यादा आम होता है। एक्ज़िमा से पीड़ित बच्चों को भी मोलस्कम के ददोरे अधिक हो सकते हैं। मोलस्कम के ददोरे एक्ज़िमा में जलन भी पैदा कर सकते हैं तथा एक्ज़िमा के ज्यादा हो जाने का कारण बन सकते हैं।

वयस्कों में मोलस्कम आमतौर पर कम होता है। वयस्कों में, मोलस्कम यौन संपर्क के जरिए भी फैल सकता है। बच्चों में मोलस्कम को यौन संचारित संक्रमण नहीं माना जाता।

**यदि मेरे बच्चे का मोलस्कम संक्रमित दिखे तो क्या करें?**

कुछ बच्चों में, ददोरे लाल तथा जलन पैदा करने वाले हो सकते हैं। आप मुँहासे जैसे दिखने वाले मवादभरे ददोरे भी देख सकते हैं। ये परिवर्तन इस बात का अच्छा संकेत हो सकते हैं कि प्रतिरक्षा प्रणाली वायरस से लड़ रही है। यह इस बात का पहला संकेत हो सकता है कि मोलस्कम जल्द समाप्त हो सकता है।

कुछ बच्चों में मोलस्कम आसपास खुरदरे खुजली वाले दाने भी पैदा कर सकता है। शुष्क या संवेदनशील त्वचा वाले बच्चों में यह आम होता है।

यदि आपको लाली, गर्मी और/अथवा मवाद फैलता हुआ दिखे तो आपका डॉक्टर संक्रमण के लक्षणों की जाँच कर सकता है। मोलस्कम का संक्रमण दुर्लभ होता है। प्राय, ये संकेत इस बात के संकेत होते हैं कि प्रतिरक्षा प्रणाली मोलस्कम वायरस को खत्म करने का प्रयास कर रही है।

**मोलस्कम का उपचार कैसे किया जा सकता है?**

मोलस्कम के उपचार के लिए कई विकल्प मौजूद हैं।

**कोई उपचार नहीं**

**यदि ददोरे लक्षण पैदा न कर रहे हों तो कई डॉक्टर सावधानीपूर्वक प्रतीक्षा करने की सिफारिश करते हैं। अंत में मोलस्कम बिना किसी उपचार के अपने आप भी ठीक हो जाएगा। इसमें अमूमन करीब** 1-2 **साल लगते हैं, किंतु कुछ रोगियों में इससे ज्यादा समय भी लग सकता है।**

**कैंथराइडिन (**Cantharidin)

**कैंथराइडिन एक तरल दवा होती है, जो फफोले वाले गुबरैलों से बनाई जाती है। कैंथराइडिन एकबार प्रयोग किए जाने वाले एप्लिकेटर के रूप में उपलब्ध है, जो मोलस्कम के लिए** FDA **द्वारा अनुमोदित एकमात्र उपचार है। यह** 2 **साल अथवा उससे ज्यादा आयु के रोगियों के लिए अनुमोदित है। कार्यालय में आपके स्वास्थ्य देखभाल प्रदाता द्वारा हर मोलस्कम ददोरे पर दवा लगाई जाती है। कैंथराइडिन त्वचा पर जहाँ लगाई जाती है, वहाँ फफोला पड़ जाता है। लगाने के** 24 **घंटे बाद दवा को धोना चाहिए - यदि आपके बच्चे को गंभीर फफोले, बहुत अधिक दर्द अथवा अन्य गंभीर प्रतिक्रियाएं हों तो जल्द धोना चाहिए। कैंथराइडिन से उपचार के बाद कुछ दिनों तक ददोरों में खुजली अथवा कोमलता हो सकती है। फफोला ठीक होने के बाद**, **मोलस्कम के ददोरा आमतौर पर ठीक हो जाता है।**

**तरल नाइट्रोजन**

**मोलस्कम को फ्रीज़ करने के लिए तरल नाइट्रोजन का प्रयोग किया जा सकता है। यह प्रभावी, लेकिन कष्टप्रद होता है। उपचार के बाद फफोला पड़ सकता है। तरल नाइट्रोजन से उपचारित ददोरे कुछ दिनों तक कोमल रह सकते हैं।**

**खुरचना**

**आपके प्रदाता द्वारा त्वचा से मोलस्कम को खुरचा भी जा सकता है। ददोरे हटाने के लिए क्यूरेट टूल का प्रयोग किया जाता है। यह उपचार कष्टप्रद भी हो सकता है मगर अमूमन केवल अधिक आयु वाले रोगियों में ही इस पर विचार किया जाता है।**

**घरेलू उपचार**

**मोलस्कम को जल्द दूर करने में सहायता के लिए घर पर कई क्रीमें आज़माई गई हैं। ये मोलस्कम के लिए** FDA **द्वारा अनुमोदित नहीं हैं, मगर इन्हें लीक से हटकर इस्तेमाल किया जा सकता है। घरेलू विकल्पों में रेटिनोइड्स तथा इमीकिमॉड शामिल हैं। ये दोनों ही शरीर की अपनी प्रतिरक्षा प्रणाली की वायरस को जल्द से जल्द हटाने में सहायता करने के लिए त्वचा में जलन पैदा कर सकते हैं।**